CELEX: 52021PC0254
Language: fi
Date: 2021-05-18
Title: Ehdotus EUROOPAN PARLAMENTIN JA NEUVOSTON ASETUS asetuksen (EU) 2016/1628 muuttamisesta tiettyjä tehoalueeltaan 56–130 kW:n ja yli 300 kW:n moottoreilla varustettuja koneita koskevien siirtymäsäännösten osalta covid-19-kriisin vaikutusten huomioon ottamiseksi

EUROOPAN KOMISSIO
            Bryssel 18.5.2021
            COM(2021) 254 final
            2021/0129(COD)
            Ehdotus
            EUROOPAN PARLAMENTIN JA NEUVOSTON ASETUS 
            asetuksen (EU) 2016/1628 muuttamisesta tiettyjä tehoalueeltaan 56–130 kW:n ja yli 300 kW:n moottoreilla varustettuja koneita koskevien siirtymäsäännösten osalta covid-19-kriisin vaikutusten huomioon ottamiseksi
            (ETA:n kannalta merkityksellinen teksti)
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Covid-19-pandemia on aiheuttanut toimitusketjuihin merkittäviä häiriöitä, joiden vuoksi liikkuvien työkoneiden valmistajien on ollut vaikea noudattaa joitakin niistä määräajoista, jotka vahvistetaan liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista 14. syyskuuta 2016 annetussa Euroopan parlamentin ja neuvoston asetuksessa (EU) 2016/1628.
            
            
               Covid-19-pandemian seurauksena annettiin 15. heinäkuuta 2020 Euroopan parlamentin ja neuvoston asetus (EU) 2020/1040 asetuksen (EU) 2016/1628 muuttamisesta. Sillä jatkettiin tiettyjä määräaikoja, joita valmistajat eivät toimitusketjun odottamattomien häiriöiden vuoksi enää voineet noudattaa kärsimättä vakavaa taloudellista vahinkoa. Määräaikojen jatkaminen koski koneita, joissa käytetään niin sanottuja siirtymäajan moottoreita, joiden tehoalue on 56–130 kW. Niiden tuotannon oli määrä päättyä 30. kesäkuuta 2020 mennessä ja markkinoille saattamisen 31. joulukuuta 2020 mennessä. Valmistajille annettiin 12 kuukautta lisää aikaa valmistaa ja saattaa markkinoille näillä moottoreilla varustettuja koneita.
            
            
               Kyseisessä asetuksessa käsiteltiin ainoastaan vuoteen 2020 asetettuja määräaikoja, koska niitä oli lykättävä kiireellisesti, ja oli liian aikaista arvioida, olisiko määräajan pidentäminen vuoteen 2021 perusteltua. 
            
            
               Valmistajilla on 30. kesäkuuta 2021 asti aikaa saattaa kyseisillä moottoreilla varustettujen koneiden tuotanto päätökseen ja 31. joulukuuta 2021 asti saattaa ne markkinoille. 
            
            
               Covid-19-taudin toisen ja kolmannen aallon aiheuttamien toimitusketjun ja tuotannon häiriöiden vuoksi valmistajat eivät kuitenkaan pysty noudattamaan vuoden 2021 määräaikoja, joita sovelletaan tehoalueeltaan 56–130 kW:n ja yli 300 kW:n siirtymämoottoreilla varustettuihin koneisiin, kärsimättä vakavaa taloudellista vahinkoa. 
            
            
               Koska häiriöt jatkuvat edelleen, näitä määräpäiviä on tarpeen lykätä sen välttämiseksi, että siirtymäajan moottoreita, joiden lukumäärää rajoittaa niiden valmistamisen lopettamiselle asetettu määräpäivä 31. joulukuuta 2019, ei voida enää asentaa koneisiin vaan ne on romutettava.
            
            
               Vaikka toimitusketjussa ja tuotannossa on edelleen vääristymiä, niiden laajuutta ja vaikutuksia ei voida verrata keväällä 2020 vallinneeseen tilanteeseen. Näistä syistä on perusteltua jatkaa kyseisillä moottoreilla varustettujen koneiden valmistukseen sovellettavaa määräaikaa kuudella kuukaudella ja markkinoille saattamiseen sovellettavaa määräaikaa yhdeksällä kuukaudella vuonna 2020 molempien osalta vahvistetun 12 kuukauden sijasta.
            
            
               On huomattava, että määräaikojen pidentämisen kestosta riippumatta talouden toimijoilla ei ole mitään syytä lykätä pitempään sellaisten koneiden, ajoneuvojen ja alusten, joista heille on jo syntynyt kustannuksia, rakentamista valmiiksi ja saattamista markkinoille.
            
            
               Ehdotettu pidennys koskee myös siirtymäajan moottoreilla varustettuja maa- ja metsätaloudessa käytettäviä ajoneuvoja, koska niihin sovelletaan liikkuvien työkoneiden epäpuhtauspäästöjä koskevia säännöksiä
                  1
               .
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Euroopan unionin toiminnasta tehdyn sopimuksen 114 artikla.
               
            
            
               •Toissijaisuusperiaate (jaetun toimivallan osalta) 
            
            
               
                  Toissijaisuusperiaatetta sovelletaan, koska asia, jota ehdotus koskee, ei kuulu unionin yksinomaiseen toimivaltaan.
               
               
                  Koska ehdotus sisältää muutoksia voimassa olevaan EU:n lainsäädäntöön, ainoastaan EU voi tehokkaasti ratkaista asiaan liittyvät kysymykset. Lisäksi jäsenvaltiot eivät voi riittävällä tavalla saavuttaa toimenpiteen tavoitteita.
               
               
                  Euroopan unionin toimet ovat välttämättömiä, jotta vältetään esteiden syntyminen sisämarkkinoille eritoten liikkuvien työkoneiden moottoreiden alalla. Niitä puoltaa myös ilman saastumisen eri maiden rajat ylittävä luonne. 
               
            
         
         
            
               
                  Sen vuoksi ehdotus on toissijaisuusperiaatteen mukainen.
               
            
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen sen tavoitteiden saavuttamiseksi; tavoitteena on varmistaa sisämarkkinoiden moitteeton toiminta ja taata samalla korkeatasoinen suoja yleiselle turvallisuudelle ja ympäristölle. Ehdotettu pidennys on oikeassa suhteessa covid-19-pandemian aiheuttaman häiriön odotettuun kestoon.
               
            
            
               •Toimintatavan valinta
            
            
               
                  Asetusta muuttava asetus.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               Tähän ehdotukseen ei liity erillistä vaikutustenarviointia, sillä asetuksesta (EU) 2016/1628 on jo tehty vaikutustenarviointi. Tällä ehdotuksella ei muuteta kyseisen asetuksen asiasisältöä eikä aseteta uusia velvoitteita asianomaisille osapuolille. Ensisijaisena tarkoituksena on nykyiseen covid-19-pandemiaan liittyvistä poikkeuksellisista syistä pidentää kuudella kuukaudella määräaikaa, jota sovelletaan tietyillä siirtymäajan moottoreilla varustettujen koneiden valmistamiseen ja markkinoille saattamiseen. Ehdotuksella ei ole merkittäviä ympäristövaikutuksia, sillä ehdotetut toimenpiteet helpottavat sellaisten tuotteiden saattamista markkinoille, jotka on varustettu ennen pandemiaa valmistetuilla moottoreilla. Lisäksi vältetään tarve romuttaa tällaisilla moottoreilla varustettuja koneita, jotka eivät muutoin ole vaatimusten mukaisia.
            
            
               4.TALOUSARVIOVAIKUTUKSET
            
            
               Ehdotuksella ei ole EU:n toimielimiin kohdistuvia talousarviovaikutuksia. 
            
            
               2021/0129 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               asetuksen (EU) 2016/1628 muuttamisesta tiettyjä tehoalueeltaan 56–130 kW:n ja yli 300 kW:n moottoreilla varustettuja koneita koskevien siirtymäsäännösten osalta covid-19-kriisin vaikutusten huomioon ottamiseksi
            
            
               (ETA:n kannalta merkityksellinen teksti)
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon,
                  2
                
            
            
               noudattavat tavallista lainsäätämisjärjestystä,
            
         
         
            
               sekä katsovat seuraavaa:
            
            
               (1)Euroopan parlamentin ja neuvoston asetuksessa (EU) 2016/1628
                  3
                vahvistetaan vaatimuksia, jotka liittyvät liikkuviin työkoneisiin tarkoitettujen erityyppisten moottoreiden kaasu- ja hiukkaspäästöjen raja-arvoihin ja EU-tyyppihyväksyntämenettelyihin. 
            
            
               (2)Asetuksessa vahvistetaan uusiin päästöraja-arvoihin, joista käytetään asetuksessa (EU) 2016/1628 nimitystä ’vaihe V’, sovellettavat määräpäivät, jotta valmistajilla olisi käytettävissään selkeät ja kattavat tiedot ja riittävästi aikaa siirtyä vaiheeseen V ja samalla kevennettäisiin hyväksyntäviranomaisten hallinnollista rasitetta huomattavasti. 
            
            
               (3)Liikkuvien työkoneiden valmistajilla, jäljempänä ’alkuperäiset laitevalmistajat’, oli covid-19-epidemian ja siihen liittyvien toimitusketjun ja tuotannon häiriöiden vuoksi vaikeuksia noudattaa 30 päivän kesäkuuta 2020 ja 31 päivän joulukuuta 2020 määräaikoja sellaisten koneiden tuotannossa ja saattamisessa markkinoille, jotka on varustettu vaihetta V vähemmän tiukkojen päästöraja-arvojen mukaisilla moottoreilla. Näin ollen asetusta (EU) 2016/1628 muutettiin Euroopan parlamentin ja neuvoston asetuksella (EU) 2020/1040
                  4
                kyseisten määräaikojen jatkamiseksi 12 kuukaudella.
            
            
               (4)Kun otetaan huomioon, että covid-19-pandemian aiheuttamat jatkuvat toimitusketjun ja tuotannon häiriöt aiheuttavat edelleen viivästyksiä sellaisten koneiden tuotannossa ja markkinoille saattamisessa, joihin on asennettu muihin moottoriluokkiin kuuluvia moottoreita (teho 56–130 kW tai yli 300 kW), jotka ovat vaihetta V vähemmän tiukkojen päästörajojen mukaisia, on hyvin todennäköistä, että alkuperäiset laitevalmistajat eivät pysty noudattamaan asetuksessa (EU) 2016/1628 vahvistettuja 30 päivään kesäkuuta 2021 ja 31 päivään joulukuuta 2021 asetettuja tuotantoa ja markkinoille saattamista koskevia määräaikoja kärsimättä vakavaa taloudellista vahinkoa.
            
            
               (5)Nykyiset olosuhteet huomioon ottaen ja sisämarkkinoiden moitteettoman toiminnan varmistamiseksi, oikeusvarmuuden tarjoamiseksi ja mahdollisten markkinahäiriöiden välttämiseksi on tarpeen jatkaa asetuksen (EU) 2016/1628 siirtymäsäännösten soveltamista kyseisten moottoriluokkien osalta.
            
            
               (6)Ottaen huomioon, että siirtymäsäännösten voimassaolon jatkamisella ei ole ympäristövaikutuksia, koska siirtymäajan moottorit on jo valmistettu, määräajan pidentämisen olisi oltava kuusi kuukautta kyseisillä moottoreilla varustettujen koneiden osalta ja yhdeksän kuukautta markkinoille saattamisen osalta.
            
            
               (7)Jäsenvaltiot eivät voi riittävällä tavalla saavuttaa tämän asetuksen tavoitetta eli jatkaa tiettyjen asetuksen (EU) 2016/1628 siirtymäsäännösten soveltamista, vaan se voidaan sen laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen kyseisen tavoitteen saavuttamiseksi.
            
            
               (8)Asian kiireellisyyden, joka johtuu covid-19:n leviämisen aiheuttamista poikkeuksellisista olosuhteista, vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.
            
            
               (9)Sen vuoksi asetusta (EU) 2016/1628 olisi muutettava.
            
            
               (10)Koska asetuksessa (EU) 2016/1628 säädetty tiettyjä moottorien alaluokkia koskeva siirtymäaika päättyy 31 päivänä joulukuuta 2021 ja koska alkuperäisillä laitevalmistajilla on aikaa kyseisiin alaluokkiin kuuluvilla siirtymäajan moottoreilla varustettujen liikkuvien työkoneiden valmistamiseen 30 päivään kesäkuuta 2021 saakka, tämän asetuksen olisi tultava voimaan kiireellisesti sinä päivänä, jona se julkaistaan Euroopan unionin virallisessa lehdessä,
            
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Muutetaan asetus (EU) 2016/1628 seuraavasti:
            
            
               Muutetaan 58 artikla seuraavasti: 
            
            
               (1)Lisätään 5 kohtaan kuudes alakohta seuraavasti: 
            
            
               ”Kaikkien niihin alaluokkiin kuuluvien moottoreiden osalta, joille liitteessä III asetettu vaiheen V moottoreiden markkinoille saattamiseen sovellettava päivämäärä on 1 päivä tammikuuta 2020, lukuun ottamatta toisessa ja kolmannessa alakohdassa tarkoitettuja moottoreita, siirtymäaikaa ja ensimmäisessä alakohdassa tarkoitettua 18 kuukauden ajanjaksoa pidennetään 6 kuukaudella.”
            
            
            
               (2)Lisätään 7 kohtaan e alakohta seuraavasti:
            
         
         
            
               ”e) 33 kuukautta liitteessä III asetetusta moottoreiden markkinoille saattamiseen sovellettavasta päivämäärästä lukien 5 kohdan kuudennen alakohdan tapauksessa.”
            
            
               2 artikla
            
            
               Tämä asetus tulee voimaan sinä päivänä, jona se julkaistaan Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
               
               
            
            
               
               
               
            
            
               
               
            
         
         
            
                  
                     (1)
                  
                        Maa- ja metsätaloudessa käytettävien ajoneuvojen hyväksynnästä ja markkinavalvonnasta annetun asetuksen (EU) N:o 167/2013 19 artikla.
               
               
                  
                     (2)
                  
                        EUVL C […], […], s. […].
               
               
                  
                     (3)
                  
                        Euroopan parlamentin ja neuvoston asetus (EU) 2016/1628, annettu 14 päivänä syyskuuta 2016, liikkuviin työkoneisiin tarkoitettujen polttomoottoreiden kaasu- ja hiukkaspäästöjen raja-arvoihin ja tyyppihyväksyntään liittyvistä vaatimuksista, asetusten (EU) N:o 1024/2012 ja (EU) N:o 167/2013 muuttamisesta ja direktiivin 97/68/EY muuttamisesta ja kumoamisesta (EUVL L 252, 16.9.2016, s. 53).
               
               
                  
                     (4)
                  
                        Euroopan parlamentin ja neuvoston asetus (EU) 2020/1040, annettu 15 päivänä heinäkuuta 2020, asetuksen (EU) 2016/1628 muuttamisesta sen siirtymäsäännösten osalta covid-19-kriisin vaikutusten huomioon ottamiseksi (EUVL L 231, 17.7.2020, s. 1–3).